Turun ykköspoliitikko Lauri Kattelus kääntyi superbussin kannalle – näin hän perustelee päätöstään

JOUKKOLIIKENNE Turun kaupunginhallituksen puheenjohtaja Lauri Kattelus muutti mieltään. Päällimmäinen syy on superbussin ja raitiotien hintaero.

Niina Ratilainen (vihr.) puolustaa Turkulaisen blogissa raitiotietä. Janne Koivisto Katso isompi kuva

Janne Koivisto

Turun kaupunginhallituksen puheenjohtaja Lauri Kattelus (kok.) kertoo, että hän on kääntymässä superbussien kannattajaksi.

Kattelus on suhtautunut myönteisesti raitiotiehen, mutta selvitykset ovat saaneet hänet tarkastamaan kantaansa. Päällimmäinen syy on superbussin ja raitiotien hintaero.

–Superbussi alkaa näyttää hyvinkin houkuttelevalta vaihtoehdolta, jos samalla summalla, jolla saadaan yksi raitiotielinja, saadaan käytännössä koko superbussiverkko.

Kattelus ei kiistä raitiotien etuja, mutta hän pitää tärkeänä, että joukkoliikenneratkaisun piiriin saadaan enemmän ihmisiä.

–Sillä yhdellä linjalla raitiotie voittaisi varmasti monessa vertailussa superbussin, mutta kun vedetään kokonainen superbussiverkko, sillä tavoitetaan niin paljon enemmän kaupunkilaisia. Superbussiverkko hyödyttäisi useampaa ihmistä kuin yksi raitiotielinja.

Kattelus arvioi, että superbussit voivat mennä valtuustossa helpommin läpi, koska ne palvelisivat suurempaa osaa turkulaisista.

–Superbussijärjestelmän poliittinen ja yleinen hyväksyntä on ehkä korkeampi, hän ennakoi.

Katteluksen mielestä on tärkeää, ettei valinnassa keskitytä vain välineeseen vaan siihen, mitä sillä saavutetaan.

–Minulle tässä on ennen kaikkea kyse joukkoliikenne- ja kaupunkikehityshankkeesta eli tavoitteesta, ei niinkään siitä välineestä, jolla tavoite saavutetaan.

–Jos tavoitteena on nostaa joukkoliikenteen käyttöastetta, edistää ilmastotavoitteiden toteutumista, tiivistää kaupunkirakennetta ja nostaa maankäytön tehokkuutta, superbussiin sijoitettu euro tuottaa minun arvioideni mukaan enemmän.

Uusi joukkoliikennejärjestelmä on Turun kaupungille suuri investointi.

–Turun kaupunkikonserni investoi suurin piirtein 100 miljoonaa euroa vuodessa. Tässä puhutaan useista sadoista miljoonista euroista. Se tarkoittaa investointien nostoa useaksi vuodeksi.

Katteluksen mukaan satojen miljoonien eurojen joukkoliikenneinvestointi on Turun kokoiselle kaupungille mahdollinen, jos siihen löytyy tahtoa.

–Mutta silloin täytyy olla todella vahva visio siitä, miten se esimerkiksi suuntaa kaupunkikehitystä, että siitä on oikeasti saatavissa hyötyä.

Turun Sdp:n puheenjohtaja odottaa tutustumismatkaa Göteborgiin Turun Sdp:n puheenjohtaja Mika Maaskola kertoo, että hän ei ole vielä lyönyt lukkoon lopullista kantaansa. –Olen ollut aika vahvasti raitiotien kannattaja. Näen, että se vastaa parhaiten kaupunkikehitykseen. Superbussijärjestelmä saattaa olla varteenotettava vaihtoehto, mutta täytyy vielä perehtyä enemmän materiaaliin, Maaskola sanoo. Turun kaupunginhallitus tekee keväällä tutustumismatkan Göteborgiin, jossa on käytössä sekä raitiotie- että superbussijärjestelmä. –Se on ainakin minulle tärkeä reissu, koska siellä pääsee konkreettisesti näkemään, minkälainen se superbussi on. Turun Sdp ei ole vielä asettunut kummankaan vaihtoehdon taakse. Maaskola kertoo, että demarit tutustuvat ensin selvitykseen ja käyvät asiasta keskustelua. Päätösten aika on sen jälkeen. Demareissa on molempien vaihtoehtojen kannattajia. Maaskola kertoo, että hän jäi kaipaamaan lisää tietoa siitä, kuinka paljon reitin varrelle syntyy investointeja eri vaihtoehdoissa.